**С Т А Н О В И Щ Е**

**на доц. д-р Ирена Йорданова Костова от Софийски университет „Св. Климент Охридски”**

член на научното жури по конкурса за заемане на академичната длъжност „Професор”, обявен от ИОХ ЦФ - БАН, по професионално направление 4.2. „Химически науки”, научна специалност „Технология на природните и синтетичните горива” в Държавен вестник, брой 110 от 21. 12. 2013 г., за нуждите на лаборатория ХТГ.

 На обявения от ИОХ ЦФ – БАН конкурс за професор по научната специалност „Технология на природните и синтетични горива”, Държавен вестник, брой 110 от 21. 12. 2013 се е явил един кандидат – доц. д-р Мая Дачкова Стефанова.

 Мая Стефанова е родена на 27. 09. 1949 г. Висшето си образование завършва през 1972 г. във Висш химико-технологичен и металургичен университет – София, Катедра „Химия и технология на текстил и кожи”. През 1979 кандидатката продобива научната степен „Доктор” в Катедра „Органична химия” на ХТМУ. От 1979 до днес работи в Института по органична химия с център по фитохимия – БАН, където се занимава с научно-изследователска дейност, а от 1996 г. е доцент в същия институт. Има осъществени три специализации във Френският нефтен институт (IFP), в Университета в Орлеан, Франция и в Института по ядрени изследвания в Полша. Многократно е била гост-изследовател в Университетите в Орлеан и Поатие, Франция. Член е на редица национални и международни професионални организации. Доц. Мая Стефанова развива активна експертна дейност. От 2004 г. тя е член на Редакционната колегия на списание *Fuel Processing Technology* издавано от Elsevierи е гост-редактор на специален брой на списание *Intеrnational Journal of Coal Geology* издавано от Elsevier посветено на състава и приложението на биомаркери във въглища. Рецензент е на 35 статии за престижни международни списания на издателство Elsevier.

 **Публикационна дейност и научни приноси на кандидата.**

За участие в настоящия конкурс доц. Мая Стефанова представя общо 55 научни труда, които включват:

* Публикации в реферирани издания и научни списания с импакт фактор - 43 броя;
* Публикации в международни научни списания без импакт фактор – 8 броя;
* Публикации в национални списания без импакт фактор - 3 броя;
* Публикации в сборници и международни поредици - 1 броя;

 Бих искала да отбележа, че кандидатката има блестяща публикационна дейност, като по-голяма част от научните статии са публикувани в престижни международни списания с импакт фактор.

Приносите на кандидата, отбелязани в приложената към документите справка и отразени в публикационната й дейност могат да се обобщят по следния начин.

Приноси с научно-фундаментален характер:

 1. Структурно изследване на въглища висок ранг посредством химическата модификация с цел привеждането им в разтворимо състояние.

 2. Връзка между растенията-въглеобразуватели и продуктите на диагенетичната им трансформация.

 3. Палеохемотаксономия.

 4. Приложение на мастни и хопанови киселини за оценка на палеобстановката.

 5. Геохимична характеристика на органичното вещество в седиментни скали от Антарктида.

 6. Приложение на методи на органичната геохимия за оценка нефтегазогенериращия потенциал на седименти.

 7. Термични методи за анализ на геоложки обекти (пиролиз в ток на водна пара и термохемолиз).

 8. Органични форми на сярата във въглищата и методи за отстраняването й (лабораторни методи за обезсерване, изучавани формите на органичната сяра посредством пиролиз при атмосферни условия в редукционна среда и оценка на възможностите на биодесулфуризация).

Приноси с научно-приложен характер:

 Изследвания свързани с опазване на околната среда:

 1. Полициклични ароматни въглеводороди /ПАВ/ и техни хетероатом съдържащи аналози в емисии от изгаряне на лигнити в кипящ слой.

 2. ПАВ в пепелини, сгурия, унос и други.

 3. Биогенни и антропогенни маркери в пепел от изгаряне на Чукуровки лигнити в кипящ слой.

 4. Електронно-лъчева технология за обезсерване на димни газове от факелно изгаряне на Маришки лигнити в ТЕЦ „Марица-Изток-2”.

Забелязани са общо 450 цитирания на публикациите на кандидатката в чужди и национални списания и в други научни издания. Този голям брой цитати показва значимостта на научните й изследвания и влиянието на нейните работи върху международната научна общност. Мая Стефанова е участвала със 70 доклада и постера в редица международни и местни научни конференции и симпозиуми.

Освен научната и преподавателската си дейност, доц. Мая Стефанова е ръководител и участник в 17 международни и български изследователски проекта. В тях тя е ангажиран с решаване на проблеми, които са тясно свързани с тематиката и направлението на настоящия конкурс.

**Научно-педагогическа дейност на кандидата**

Наред с успешната си научна дейност доц. д-р Мая Стефанова чете лекции и води семинари по „Органична геохимия” в магистърската степен в Минно-геоложки университет „Св. Иван Рилски”. Кандидатката е научен ръководител на действащ докторант от Минно-геоложки университет „Св. Ив. Рилски” и консултант на няколко защитили докторанти от България и Франция.

**Заключение**

В заключение искам да изтъкна, че доц. д-р Мая Стефанова отговаря на всички изисквания на закона, както по отношение на научната, така и по отношение на педагогическата си дейност за заемане на академичната длъжност „професор” в Институтът по органична химия с център по фитохимия – БАН.

Считам, че Мая Стефанова има отлична репутация като научен изследовател, преподавател и колега, който винаги е готов да сподели опита си и да помогне на по-млади колеги.

Изложеното по-горе ми дава основание **да препоръчам** доц. д-р Мая Стефановаза избор за заемане на академичната длъжност „професор” по научната специалност „Технология на природните и синтетични горива” Пред членовете на Научното жури ще гласувам **положително**.

 Член на Научното жури:

 (доц. д-р Ирена Костова)

15 март, 2014 г.

София